13.

Bendroji įmonė NVI džiaugiasi teigiama Audito Rūmų išvada dėl visų bendrosios įmonės metinėse finansinėse ataskaitose atspindimų operacijų teisėtumo ir tvarkingumo, išskyrus bendrosios įmonės NVI, atlikus pirmuosius ex post auditus, nustatytas reikšmingas klaidas, susijusias su tarpiniais mokėjimais, atliktais iki nagrinėjamų finansinių metų pagal išlaidų deklaracijas po pirmojo kvietimo teikti pasiūlymus. Apskaičiuoti tipinis ir likutinis klaidų lygiai (atitinkamai 5,82 % ir 3,64 %), kuriais remiantis parengta Audito Rūmų sąlyginė nuomonė, atspindi 56 auditų, apėmusių po pirmojo kvietimo teikti pasiūlymus pateiktas 65 išlaidų deklaracijas, priimtas 2010 ir 2011 m., kai bendroji įmonė NVI dar tik buvo neseniai įsteigta, rezultatus. Be to: a) didžioji dalis finansinių klaidų, nustatytų per šiuos 2010 ir 2011 m. atliktus išlaidų deklaracijų auditus, pagal koreguotinas sumas buvo palyginti mažos (mažiau nei 5 000 EUR bendrosios įmonės NVI naudai) ir akivaizdžiai atsirado dėl neteisingo taisyklių aiškinimo arba dėl to, kad per mažai dėmesio skirta išsamioms dotacijos susitarimų nuostatoms parengti. Be to, pagal planą, atliekant auditus, daugeliu atveju daugiausia dėmesio skirta naujiems arba netikrintiems paramos pagal ES mokslinių tyrimų programas gavėjams. Atliekant tokius auditus, galima tikėtis didesnio klaidų lygio; b) apskaičiuotas klaidų lygis neatspindi paramos gavėjams 2012 m. išmokėtų tarpinių išmokų auditų rezultatų – 2013 m. atliekama 40 naujos tipinės imties ex post auditų, kurių pirmųjų preliminarių rezultatų tikimasi sulaukti metų pabaigoje. Šie nauji auditai apima daugiau išlaidų deklaracijų ir paramos gavėjų, įskaitant pirmąsias išlaidų deklaracijas pagal antrojo kvietimo teikti pasiūlymus projektus bei pirmojo kvietimo teikti pasiūlymus projektų antrąjį ir trečiąjį ataskaitinius laikotarpius; c) nuo tada bendroji įmonė NVI ėmėsi konkrečių prevencinių ir stebėsenos priemonių, skirtų padėti sumažinti dažniausiai pasitaikančių klaidų skaičių ir kuo labiau sušvelninti su dotacijų valdymu susijusią būdingąją riziką. Tai buvo šios priemonės: i) vidaus ex ante kontrolės politikos ir procedūrų, kurias darbuotojai turi taikyti tarpiniams mokėjimams po pirmųjų dviejų veiklos metų, peržiūra ir tobulinimas; ii) laiku atliktos bendrosios įmonės NVI pavyzdinio dotacijos susitarimo peržiūros, po kurių dotacijai taikomos teisinės sąlygos ir reikalavimai tapo aiškesni; iii) 2012 m. sausio mėn. pristatytos specialios bendrosios įmonės NVI finansinės gairės ir 2013 m. birželio mėn. paskelbta atnaujinta jų redakcija; šiose gairėse programos dalyviams ir jų paskirtiems finansinių ataskaitų sertifikatus rengiantiems nepriklausomiems auditoriams pateikiama išsami informacija ir rekomendacijos dėl bendrosios įmonės NVI pavyzdinio dotacijos susitarimo nuostatų; iv) dažnai organizuojami programos dalyviams skirti praktiniai seminarai finansų klausimais, kuriuose daugiausia dėmesio skiriama pasikartojančioms klaidų priežastims ir jų prevencijai; v) integruotų verslo sprendimų pristatymas 2012 m. per bendrosios įmonės NVI specialią informacijos teikimo ir projektų valdymo informacinių technologijų priemonę SOFIA (angl. Submission OF Information Application), per kurią galima elektroniniu būdu teikti ir tikrinti išlaidų deklaracijas ir taip mažinti galimą paklaidą. Kartu bendroji įmonė NVI ėmėsi tinkamų kontrolės priemonių, siekdama užtikrinti, kad per pirmuosius užbaigtus ex post auditus nustatytos bendrajai įmonei naudingos klaidos būtų tinkamai ištaisytos. To sistemingai siekiama teikiant vykdomuosius raštus sumoms išieškoti arba išskaitant atitinkamas sumas iš būsimų mokėjimų. Be to, laikoma, kad klaidos, kurios vertinamos kaip sistemingos, taip pat yra padarytos ir netikrintose tam pačiam tikrinamam paramos gavėjui teikiamose išlaidų deklaracijose. Be to, pagal valdybos patvirtintą ex post audito strategiją bendroji įmonė NVI toliau įgyvendino intensyvią metinę ex post auditų, apimančių 40 % visos praėjusiais metais atliktų tarpinių mokėjimų vertės, programą. Šie auditai sudarė labai veiksmingą ir patikimą daugiamečio bendro tarpinių mokėjimų teisėtumo ir tvarkingumo vertinimo ir stebėsenos pagrindą, taip pat tai buvo tikrinamose išlaidų deklaracijose aptinkamų klaidų nustatymo ir taisymo pagrindas. Taip pat, siekdama optimizuoti savo audito aprėptį ir veiksmingai sumažinti neatitikties riziką, bendroji įmonė glaudžiai koordinuoja savo veiklą su Europos Komisija ir jos agentūromis, dalyvaujančiomis įgyvendinant septintąją bendrąją programą, ir dalijasi informacija apie bendrus paramos gavėjus. Bendroji įmonė NVI ketina toliau valdyti jai skiriamas lėšas, palaikydama pasitikėjimu grįstus santykius su projektų dalyviais ir kartu užtikrindama pakankamą kontrolę ir atskaitomybę. Rizika grindžiamais prevenciniais ir taisomaisiais veiksmais, kurių jau ėmėsi bendroji įmonė, sukurtas tinkamas pagrindas patikimam finansų valdymui užtikrinti ir laipsniškam daugiamečiam klaidų rizikos tarpiniuose mokėjimuose paramos gavėjams mažėjimui. Šiuo darniu požiūriu taip pat prisidedama prie sėkmingo bendrosios įmonės NVI projektų įgyvendinimo – daugelis jų jau pradeda duoti įspūdingų arba daug žadančių rezultatų, kurie bus naudingi pacientams ir plačiajai visuomenei. Daugelį projektų, ypač trečio–aštunto kvietimų teikti pasiūlymus projektus, dar tik pradedama įgyvendinti, todėl visapusiškas bendrosios įmonės NVI veiksmų poveikis bus matomas tik ilgalaikiu laikotarpiu, kai daugiau projektų vykdytojų pateiks išlaidų deklaracijas, o ex post auditai apims didesnę paramos gavėjų dalį.